#Inconformistes de l'esport - El Blog de CaixaBank\nNo hi hauria inconformistes de l'esport sense el suport incondicional dels qui els envolten, els seus familiars. Ells suposen aquesta força invisible que ajuda els nostres atletes a afrontar els seus reptes i són —juntament amb els nostres esportistes— els qui trenquen barreres i prejudicis pel que fa a la discapacitat. A CaixaBank volem donar-los un espai perquè puguin expressar-se i que ens expliquin la història de superació d'un esportista d'elit des d'un altre punt de vista: el de casa seva. I no se'ns acut cap exemple millor que el de l'Eva Moral i la seva família. L'Eva Moral és paratriatleta des que, fa cinc anys, un accident en bicicleta la va deixar en cadira de rodes. La seva història és una història de «segones oportunitats», com a ella li agrada de dir. I és que el fet de perdre la mobilitat a les cames no li ha suposat cap impediment, sinó més aviat tot el contrari, ja que s'ha convertit en un revulsiu per trencar barreres, marcar-se reptes i superar qualsevol límit que es presenti: «és impossible que jo camini, però no és impossible que jo arribi on vulgui d'una altra manera», explica l'Eva. Tanmateix, per a aquesta campiona d'Europa i dos cops bronze Mundial de paratriatló, l'èxit i la força no són fortuïts, sinó que són el resultat de la seva actitud optimista i d'una cosa que és clau per a ella: el suport de la seva família. José i Rosario són els pares de l'Eva. Ells ens expliquen en primera persona com han estat els seus últims cinc anys al costat d'aquesta campiona a la pista i en la vida. «Normalment anava amb el seu germà a les competicions, però aquell cap de setmana no tenien cap triatló. Dissabte al vespre em va dir que era a casa d'una amiga sopant i que l'endemà pensaven anar a fer una cicloturista. Quan li ho vaig comentar al meu marit, em va dir que plouria i va afegir-hi: "Doncs a mi no m'agrada gens ni mica". Però mai no ens havíem pensat que podria arribar a passar una cosa així», afirma Rosario, la mare de l'Eva, tot recordant el dia previ a l'accident, ja fa cinc anys. «L'endemà, érem de camí a la casa que tenim a la serra de Madrid i vaig rebre una trucada del meu fill dient-me que l'Eva havia tingut un accident. Vam fer mitja volta i vam marxar directament a l'hospital. Van ser els quilòmetres més llargs de la meva vida, no hi arribàvem mai. Quan vam entrar a la sala, dos metges van dir-nos que seguéssim, que la nostra filla estava bé, però que no tornaria a caminar. Li vaig dir: «No coneixes la meva filla, no saps la força que té». Malauradament, però, la lesió de l'Eva era més greu del que pensaven i la situació era irreversible: «Nosaltres estàvem destrossats. Però ella va ser valenta per tots. La seva frase era: "he viscut 31 anys d'una manera i ara em toca viure d'una altra". El seu caràcter i la seva determinació han estat claus. Qualsevol altre s'hauria enfonsat». La força de l'Eva va ser tan contagiosa que els seus pares expliquen com ells mateixos es van armar de valor i van tirar endavant, donant-li suport en cada pas d'aquesta nova vida: «Ella deia que havia de fer-se la forta per nosaltres i nosaltres per ella. Jo el que volia era veure-la feliç. Per això, quan al principi va dir que volia tornar a muntar en bici, li vam dir que sí, vaig pensar que així estaria entretinguda. Mai vaig arribar a imaginar-me que s'hi dedicaria al cent per cent. N'estem súper orgullosos».Part de la culpa de l'èxit de l'Eva també la té el José, el seu pare, el qual, juntament amb la Rosario, no es va separar de l'Eva ni un sol minut. En l'actualitat, viu la competició gairebé com un més dels participants: «Avui dia, el meu pare continua sabent-se gairebé millor que jo els temps de totes les meves rivals. A Austràlia, s'aixecava a les 5 de la matinada per veure'm competir en streaming, és el meu fan número u. Abans de veure l'start list, ja me l'ha enviat el meu pare per WhatsApp», explica l'Eva. I és que per al José no hi ha obstacles quan es tracta de fer feliços els seus fills: «Els seus somnis, com el del meu fill, són els nostres. Ho visc viu gairebé al mateix nivell que ella, i m'empipo tant com ella quan les coses no surten del tot gaire bé. Soc tot el dia amb ella. A les 8 em truca, em porta el gos perquè marxa a nedar i quedem quan en torna. Agafo la furgoneta a casa seva, hi carrego tots els trastos i fem els quilòmetres que calgui. Cada dia de l'any, entrena fins i tot els dissabtes i diumenges», explica en José. I quan li demano d'on treu les forces per fer una cosa així, ell ho té molt clar: «Si ella no hagués tingut aquest caràcter, hauria estat molt difícil superar-ho. Ella sempre diu que els seus pares l'han ajudada i jo dic que va ser al contrari, la seva força ens va ajudar a nosaltres». La de l'Eva és una història d'entrega, sacrifici i amor, en què el millor equip per superar qualsevol obstacle ha estat i serà sempre la seva família, els altres inconformistes de l'esport i de la vida amb els quals sempre pot comptar. Descobreix més sobre la història d'Eva Moral i la seva família a: https://www.sport.es/es/noticias/deportes/eva-moral-7895016 https://www.marca.com/paralimpicos/2020/04/17/5e790731ca474139688b45d7.html\nSuperació, optimisme, esforç. Ricardo Ten, Eva Moral i Sarai Gascón, esportistes i medallistes paralímpics, comparteixen les seves històries, els seus èxits i els seus reptes, que avui, més que mai, ens inspiren. Els nostres Inconformistes de l'Esport demostren que l'actitud i l'energia positiva són clau per aconseguir la força que ajuda a superar qualsevol obstacle. Tres històries inspiradores que transmeten els valors de l'esport paralímpic i que parlen dels veritables #InconformistesDelEsport, els que no es pregunten si poden fer-ho, sinó si poden fer-ho encara millor. Anar més de pressa, arribar més lluny i superar més metes. Els que no creuen en obstacles insalvables. Els que demostren cada dia que, amb valentia i entrega incondicional, tot és possible i que rendir-se no és una opció.\nEn el marc del suport a l'esport paralímpic que duem a terme des de CaixaBank a través del pla ADOP, i com a patrocinadors de l'equip paralímpic, el pròxim 3 de desembre us portarem tres històries increïbles dels #InconformistesdelEsport a través de les nostres xarxes socials. Segueix-nos i descobreix més coses sobre els protagonistes i les seves històries. Amb la participació especial de tres esportistes d'elit: Ricardo Ten, nedador i ciclista; Eva Moral, triatleta, i Sarai Gascón, nedadora. Tres medallistes paralímpics que ens expliquen la seva història, els seus èxits i com afrontar reptes impossibles.Tres històries inspiradores que transmeten els valors de l'esport paralímpic i que parlen dels veritables #InconformistesdelEsport, aquells que no es pregunten si poden fer-ho, sinó si poden fer-ho encara millor. Anar més de pressa, arribar més lluny i superar més metes. Que no creuen en obstacles insalvables. Que demostren cada dia que, amb valentia i dedicació incondicional, tot és possible i que rendir-se no és una opció.Aquesta campanya té lloc en el marc del programa “Els 20 per als 20”: vint mesos per aconseguir vint reptes amb l’únic objectiu de donar visibilitat a l'esport paralímpic espanyol i ajudar a fer que ocupi el lloc que mereix. El nostre suport a l'Equip Paralímpic Espanyol és un compromís amb els esportistes i amb els seus valors d'esforç, sacrifici i constància; és la voluntat d'acompanyar-los en el camí fins a la cita paralímpica de Tòquio 2020 i ajudar-los a assolir les seves metes.\nA la meitat de camí dels #InconformistesdelEsport fins a les paralimpíades de Tòquio 2020, iniciat fa 10 mesos amb la sèrie 20 per als 20, us portem un resum de la història de l’esport paralímpic: com van néixer aquests jocs, les primeres dates importants de la seva història, heroïnes i herois d’aquest esport… i altres dades que de ben segur que us resultaran interessants. Recordem alguns dels grans moments i curiositats de la història de l’esport paralímpic. Com van néixer els Jocs Paralímpics? Els Jocs Paralímpics no van néixer de la iniciativa d’un esportista ni d’un entrenador, sinó d’un metge. I és que la primera competició per a esportistes amb discapacitat va ser, en realitat, un torneig entre veterans de guerra que havien perdut alguna part del cos en combat. L’èxit va ser tan gran que poc després es van crear els primers jocs oficials el 1960. Primeres vegades No obstant això, no va ser fins al 1964, a Tòquio, que es van introduir per primera vegada un himne i una bandera oficial. I, fins al 1992, a Barcelona, un senyal de TV pròpia perquè el gran públic pogués gaudir de l’espectacle. Edicions i medalles La primera presència de la delegació espanyola va ser a Tel Aviv el 1968. Des de llavors, ha participat en 13 edicions i ha guanyat 651 medalles, més de la meitat de les quals són només en un esport: la natació. Heroïna i part de la història Una altra curiositat és que la campiona paralímpica amb més medalles del país en té més que… Michael Phelps! És així: la nedadora Teresa Perales ha aconseguit un total de 26 medalles i ha marcat el seu nom amb lletres d’or en la història de l’esport. Tòquio 2020 Els pròxims jocs prometen ser els més espectaculars de la història. De fet, el govern de Tòquio ha posat a disposició del COI ni més ni menys que 7 estadis. Segueix els 10 reptes que ens queden, amb nous protagonistes i disciplines paralímpiques, per descobrir els reptes i desafiaments que aquests esportistes afrontaran fins a la gran cita de l’esport. Pots seguir les xarxes socials de CaixaBank per conèixer totes les històries.*Imatge de capçalera del Comité Paralímpic Espanyol publicada a Twitter.\nDel 9 al 15 del mes de setembre passat va tenir lloc a Londres el Mundial de Natació Paralímpica, del qual la selecció espanyola va tornar a casa amb un total de 14 medalles.Entrevista a Toni Ponce, plata (en els 200 lliures, categoria S5) i dos bronzes (un aconseguit en la final dels 100 metres braça i un altre, en els 100 lliures), i Óscar Salguero, plata 100 metres braça, classe S8 (es va quedar a tan sols 13 centèsimes del ceptre mundialista).-Toni Ponce: Des del 2017 sempre estem concentrats junts durant la setmana de competició. Malgrat la diferència d'edat, ens compenetrem molt bé i ens donem molt de suport l'un a l'altre. Per això, sempre donem al seleccionador la mateixa premissa: que, si us plau, ens posi junts a l'hotel. L'Óscar és un noi jove però molt madur, que sap el que vol en cada moment. Tots dos som molt tossuts (riu). -Óscar Salguero: Jo crec que tenim les idees molt clares i una mentalitat molt semblant. No anem als entrenaments a passar l'estona, sinó a aprofitar-los al màxim i a donar el cent per cent. -Ara que ha acabat la competició i heu tingut temps de digerir els resultats, quina valoració feu del vostre rendiment en el recent Mundial? -T. P.: Personalment, la valoració ja la vaig fer fa una setmana, en tornar de Londres. Ara, sincerament, ja estic pensant en la temporada següent. Però, en qualsevol cas, és molt positiva, perquè m'havia marcat l'objectiu de guanyar tres medalles. I ho vaig aconseguir. L'espineta que se'm va quedar clavada va ser aconseguir el bronze dels 100 metres braça, categoria en què m'hauria agradat estar una mica més amunt en el podi. Ara toca mirar vídeos, meus i dels rivals, perquè tenim un any per treballar de valent i ser més competitius de cara als jocs de Tòquio. -Óscar Salguero: Per part meva, crec que ha estat un dels millors campionats que he fet. Però no va ser fàcil, perquè a mi em tocava nedar l'últim dia, i anava veient com, a mesura que transcorria la competició, a alguns dels meus companys no els sortien les coses com desitjaven. Això em generava certs dubtes, encara que en el fons sabia que estava en el meu millor moment. Finalment, vaig aconseguir l'objectiu que m'havia fixat amb el meu entrenador, que era millorar la meva marca personal. En el meu cas també, l'únic disgust va ser no aconseguir guanyar el meu rival i quedar-me a 13 centèsimes de l'or. -Fora de l'aspecte esportiu, amb què us quedaríeu d'aquesta experiència? -T. P.: Jo, personalment, amb la convivència amb els meus companys i amb Jaume Marcé, el nostre entrenador. Es responsabilitza d'un grup gran de nois i noies i no tots obtenen els mateixos bons resultats. Per això crec que, per a ell, no sempre ha de ser fàcil gestionar-ho; per això intentem ajudar-lo. -I vosaltres, com porteu la pressió? -O. S.: Abans m'influïa més i em posava més nerviós. Però aquest any el meu entrenador i jo hem abordat la prova d'una forma diferent. I estic molt content amb el resultat. Bàsicament, he intentat aprofitar una mica els dies abans de la competició, quan no havia d'entrenar, per relaxar-me, desconnectar de la piscina i, per exemple, anar a passejar per Londres amb la meva família. Per bé que és cert que noto molt l'evolució física i tècnica que he fet últimament, no és menys important tot el que estic aprenent en gestió emocional. Quan vaig començar en això era un nen i no portava gens bé la manera com els teus oponents intenten intimidar-te abans d'una prova, mirant-te fixament, rient-se de tu, intentant posar-te nerviós. Ara he canviat. Vaig a la meva i no em fixo en res ni en ningú. En aquest sentit, he evolucionat molt. -T. P.: Jo també crec que he estat força concentrat. De totes maneres, intento sentir només la pressió justa, ni més ni menys. En aquest sentit, treballem molt amb l'Edu, el psicòleg del CAR, visualitzant situacions d'estrès per saber com afrontar-les quan t'hi trobis al davant. Aquest any potser necessitem una mica més d'ajuda per gestionar els nervis de cara a Tòquio. Perquè de vegades el cap no t'ajuda massa. -Com són les últimes setmanes abans d'una competició d'aquest nivell? Us prepareu d'alguna forma específica? -T. P.: En realitat, a mi m'agrada veure el resultat com la suma d'un tot, de l'esforç de tot l'any, des que comencem la pretemporada. -O. S.: Però sí que és cert que durant les últimes setmanes fas menys hores de gimnàs, per descansar la musculatura, fas simulacres de competició amb el banyador oficial, cuides més l'alimentació –no necessites menjar tants carbohidrats perquè tampoc no consumeixes tanta energia– i treballes al costat del biomecànic del CAR (Andreu Roig) per analitzar vídeos dels nostres propis entrenaments i, d'aquesta forma, poder rascar algunes dècimes de segon polint certs detalls. Busquem la perfecció. -Són aquestes ànsies de superació les que posa en valor la campanya Inconformistes de l'esport de CaixaBank. -T. P.: Jo vaig tenir l'oportunitat de participar activament en la definició d'aquesta campanya. L'entitat va convocar uns quants atletes perquè poguéssim aportar la nostra visió de l'esport paralímpic en primera persona. I els vam dir que preferíem que no es posés l'accent en la discapacitat. La tenim, és clar; no ho neguem. Però això no ens fa diferents dels atletes convencionals. Ens esforcem igual, ho intentem sense defallir, ens enfrontem als nostres handicaps. Per això, el que fem no val ni més ni menys. I no necessitem la compassió de ningú. -Què representa per a vosaltres que una entitat tan potent com CaixaBank aposti per l'esport paralímpic? -O. S.: A mi m'omple de satisfacció, perquè el meu objectiu és que un dia ens donin les mateixes beques que als atletes olímpics, i siguem igual de coneguts. El suport de CaixaBank contribueix a aquesta visibilitat i reconeixement. -T. P.: El fàcil és apostar per l'esport olímpic, per això estem molt agraïts per tota la difusió que estan fent mediàticament. Gràcies a ells –i a altres empreses com Ambre o Luamvi–, l'esport paralímpic és cada vegada més reconegut, hi ha més diners, arribem a més gent. Però no per fer llàstima, sinó per plasmar la rivalitat ben entesa, l'esperit competitiu, l'autoexigència i la superació diària. -Però encara queda molt camí per fer… -T. P.: A Espanya es percep una millora. Però, per descomptat, hi ha altres països que ho fan molt millor que nosaltres, com per exemple Anglaterra. Sense anar més lluny, el recent Mundial no havia de fer-se allà, sinó a Malàisia. Però per motius polítics no va poder ser. I a Anglaterra no li va faltar temps per aixecar la mà i organitzar la competició. I ni més ni menys que a la seva piscina olímpica. -O. S.: A mi m'ha sorprès molt la consideració i el seguiment que té l'esport paralímpic a Londres. Es valora moltíssim, es difon a les xarxes socials, es veuen anuncis al metro i per la ciutat… Només calia veure com estaven de plenes les graderies durant la competició. Font: SPORT, Alberto González.Si vols escoltar més sobre ells fes clic als seus podcast:\nCaixaBank organitza una trobada entre un grup de nens i dos dels medallistes paralímpics espanyols per normalitzar la discapacitat i demostrar que l'esforç i l'entusiasme són capaços d trencar qualsevol barrera. (més…)\nL'atleta paralímpica Mari Carmen Paredes, juntament amb el seu marit Lorenzo Sánchez, relaten la seva gran gesta de superació i els seus pròxims reptes com a atletes en la xerrada DialogA de CaixaBank a Barcelona.Mari Carmen Paredes ha anat enderrocant, una per una, totes les barreres que la vida li ha anat posant. Fa més de 10 anys li van diagnosticar degeneració macular retinal, una malaltia que la va deixar pràcticament cega. La notícia va enfonsar-la i li va provocar una depressió de la qual va sortir només quan va començar a córrer. Segons relata Paredes, «quan em van diagnosticar, tenia dues opcions: quedar-me a casa planyent-me pel que m'estava passant o sortir-ne i superar aquesta situació». A poc a poc es va anar aficionant a aquest esport per la seva competitivitat innata i en comprovar que molts cops arribava de les primeres a les competicions, es va decantar per la segona opció. D'aleshores ençà, no ha parat de guanyar competicions i d'ocupar els millors llocs. (més…)


"1936: Quan a Manresa s'enderrocaven les esglésies" | Memòria.cat\n"1936: Quan a Manresa s'enderrocaven les esglésies"\tData: 20/04/2012 Dins la programació de l'Espai Memòries, el proper 27 d'abril, a les 20:00h, el Museu Comarcal de Manresa (Espai Memòries, Via de San Ignasi 40) acollirà una lectura dramatitzada a partir de textos sobre la destrucció d'esglésies a la capital del Bages durant la Guerra Civil. L'acte, titulat 1936: Quan a Manresa s'enderrocaven les esglésies, ha estat organitzat per l'Associació Memòria i Història de Manresa per encàrrec de l'Ajuntament, en el marc de les activitats de la segona temporada de l'Espai Memòries, que gira a l'entorn de la destrucció del patrimoni artístic manresà.\nSeleccionats per Josep Alert i Joaquim Aloy, els textos que han servit de base per al muntatge il·lustren el clima social i polític que va precedir i va acompanyar la destrucció del patrimoni religiós principalment a Manresa (on van ser demolides un total de set esglésies), però també amb referències a Catalunya i a la resta de l'Estat. La tria -que aborda episodis rellevants com l'intent de demolició de la Seu i la reacció ciutadana que va impedir-ho- també reflecteix l'ús propagandístic que el règim franquista va fer de la recuperació d'alguns dels elements prèviament destruïts.\nCercar: Inici"1936: Quan a Manresa s'enderrocaven les esglésies"


Les ambulàncies de les Terres de l'Ebre desconvoquen la vaga indefinida\nActualitzada 13/03/2017 a les 09:17\nEls treballadors del transport sanitari del Camp de Tarragona i les Terres de l'Ebre tornen a llençar l'amenaça de fer una setmana de vaga, cansats dels reiterats incompliments de les bases concursals de l'empresa gestora del servei, la UTE Egara-laFuente. La vaga es desenvoluparia entre el 10 i el 17 d'abril, durant la Setmana Santa. Els comitès d'empresa de Tarragona i l'Ebre ja han donat el vistiplau a fer l'aturada i el comitè de Lleida, la tercera secció regional adjudicada a aquesta empresa, ho està acabant de decidir. Els treballadors insisteixen en una retallada constant dels serveis i de les seves condicions laborals. Un exemple més, segons la plataforma Salvem les Ambulàncies de les Terres de l'Ebre, és la retirada, a partir d'aquest dilluns, de l'ambulància nocturna de les altes d'urgències de l'Hospital de Móra d'Ebre i els CAP de la Ribera d'Ebre i la Terra Alta. En canvi, segons ha explicat a l'ACN l'alcalde de Móra d'Ebre, Joan «no és que es perdi una ambulància, en tot cas en tenia una de més que no li tocava» i ha dit que «el servei el tindrà igual, garantit a terminis no superiors a dues hores».\nMentrestant proposen anar a la vaga amb reivindicacions que venen reiterant des de fa temps relacionades amb la salut laboral. Segons denuncien els treballadors, en la majoria de les bases del transport sanitari urgent s'acumulen les mancances i Egara-Lafuente no posa en marxa les modificacions pertinents, tot i que s'han presentat una desena de denúncies. Tampoc es compliria amb el nombre d'ambulàncies que haurien d'estar en servei, ni amb el percentatge dels beneficis que s'haurien de destinar a formació. No s'hauria dotat el servei de vehicles de logística i coordinació i s'estaria «coaccionant» els representants sindicals a què acceptin el nou quadrant laboral que vol imposar la UTE, eximint als treballadors de les hores d'excedència i contractant nou personal de forma precària perquè les assumeixin, mitjançant l'aplicació de l'article 41 de l'Estatut dels Treballadors. Els treballadors també denuncien que se'ls ha separat la contractació, amb diferents condicions laborals, entre les tres empreses que formen la UTE.\nSegons denuncia la plataforma Salvem les Ambulàncies de les Terres de l'Ebre, a partir d'aquest dilluns es perd un nou servei al territori perquè es deixarà de prestar el servei d'ambulància que cobreix les altes d'urgències de l'Hospital Comarcal de Móra d'Ebre i els CAP de la Ribera d'Ebre i la Terra Alta a la nit. El SEM no ha autoritzat que els treballadors d'aquest servei comparteixin la base del servei de transport urgent hospitalari perquè l'espai «és molt reduït». L'empresa no disposaria d'una altra ubicació perquè puguin descansar els tècnics i hauria decidit suprimir el servei durant la nit.\nEn canvi, segons ha explicat l'alcalde de Móra d'Ebre, Joan Piñol, a l'ACN, l'ambulància que es qüestiona, de transport no urgent per les altes hospitalàries, estava al municipi de manera transitòria perquè «hi havia lloc» però no correspon a Móra sinó «al territori». Així, segons ha pogut saber Piñol informat pels serveis territorials, l'ambulància es desplaçarà «cap aquí o cap allà segons les necessitats». «No és que Móra perdi una ambulància, en tot cas en tenia una de més que no li tocava», ha explicat, i ha dit que «el servei el tindrà igual, garantit a terminis no superiors a dues hores», com ja passava.\n«Si es corrobora que és així i des del punt de vista del municipi no perdem cap servei i es compleixen els terminis no superiors a dues hores, no hi veig cap problema perquè serà el mateix», ha apuntat l'alcalde de Móra. Amb tot, Piñol ha advertit que «si es comprova que hi ha alguna pèrdua de servei assistencial, es posarà el crit al cel i es farà el que sigui per recuperar-ho».


Josep Lluís Vilaseca, premiat pel COE – Centre d'Alt Rendiment\nJosep Lluís Vilaseca, premiat pel COE\nHome / Noticies CAR / Josep Lluís Vilaseca, premiat pel COE\n“Avui reconeixem Josep Lluís Vilaseca, el pare d’un model esportiu català d’èxit, que ell va construir i que encara es manté vigent després de 40 anys”, ha\nafirmat el secretari general de l’Esport, que ha apuntat, d’altra banda, les formes que han acompanyat la figura de Vilaseca: “Ha estat tot un senyor, sempre amb el diàleg com a principi bàsic i l’esport com a prioritat”.\nGerard Figueras ha aprofitat les virtuts en el vessant humà de Vilaseca, de 88 anys, per assegurar que l’acte d’avui, organitzat pel COE i la Secretaria General de l’Esport, és un “missatge d’esperança” en els moments que viu actualment el país, i demostra que “l’esport és un camp que obre portes al diàleg des del respecte”.\nAl seu torn, Josep Lluís Vilaseca ha agraït el premi i la presència del públic durant l’acte, lloant, en primer lloc, la figura de Joan Antoni Samaranch, “la persona que més ha fet per l’esport”, i afirmant, després, que “l’esport no té fronteres i amb el diàleg s’arriba a tot arreu”. Després d’escoltar un vídeo de felicitació enregistrat a càrrec de Pere Miró, director general adjunt del Comitè Olímpic Internacional, l’homenatjat també s’ha mostrat “orgullós” que el dirigent català del COI hagi arribat a aquest alt càrrec.\nMiró afirmava en el missatge que Vilaseca “ha estat el millor dirigent de la història de l’esport català, i un mirall pels que volen seguir el seu camí”. El mateix COI, de mans d’Alejandro Blanco i Gerard Figueras, li ha lliurat un obsequi com a reconeixement a la seva dedicació.\nDurant l’acte, també ha intervingut Alejandro Blanco, pel qual l’homenatge d’avui reconeix “una trajectòria però també tot el que ens has ensenyat. El que has fet no es pot resumir en un paper, has estat un home d’èxit. Els teus valors i principis, i l’excel·lència que portes en el teu ADN han marcat la teva carrera”, ha dit, abans de concloure que “gràcies a tu serem capaços de construir una societat millor a través de l’esport”. Finalment, la filla de Joan Antoni Samaranch, Maria Teresa, ha elogiat el paper de Josep Lluís Vilaseca com un “home de diàleg i consens que ha contribuït a posar l’esport en majúscules”.\nEntre la setantena d’autoritats assistents a l’acte de reconeixement, i a banda de la família de Vilaseca, hi eren presents el director del Consell Català de l’Esport, Antoni Reig; el director del CAR de Sant Cugat, Ramon Terrassa; el director de l’INEFC, Jordi Solà; el president del Circuit de Barcelona-Catalunya, Vicenç Aguilera; el coordinador d’Esports de la Diputació de Barcelona, Daniel Laga, i presidents de federacions esportives i clubs catalans.\nEn el món olímpic, Josep Lluis Vilaseca és el president del Tribunal Español de Arbitraje Deportivo del COE, membre d’aquest organisme des del 2003, i de 1987 a 1992 va exercir de vicepresident del Comitè Organitzador Olímpic de Barcelona 1992 (COOB’92).\nAdvocat, home clau de l’esport català, tant en els Jocs Olímpics de Barcelona del 1992 com en la UEFA, el FC Barcelona o la Generalitat de Catalunya, Josep Lluís Vilaseca va ser directiu del FC Barcelona i el primer secretari general de l’Esport de la Generalitat de Catalunya, càrrec que va ocupar durant 15 anys (1980-1995), primer en qualitat de director general de l’Esport i després com a secretari general. El 2002 va rebre la Creu de Sant Jordi de la Generalitat.\nVilaseca també ha estat un dels responsables de l’impuls de l’esport català, gràcies a la creació del Centre d’Alt Rendiment de Sant Cugat o la modernització de l’INEFC, que va culminar amb l’èxit dels Jocs Olímpics Barcelona’92. En el període 1997-2006, va ser president de la Comissió Jurídica i de Disciplina de la UEFA.\nFoto de grup de l’acte de lliurament. Jordi Estruch


Patrimoni Històric i Arqueològic de Flix. Associació Cultural La Cana: de setembre 2016\nINAUGURACIÓ DE LES VIII JORNADES DE PATRIMONI I EL IX CURS CONEGUEM LA RIBERA D'EBRE\nDilluns passat 19 de setembre es féu a Ca Don Ventura l'acte d'inauguració de les VIII Jornades de Patrimoni i del IX Curs Coneguem la Ribera d'Ebre. A més, es presentà l'exposició "Pedres de fe", dedicada especialment a l'església de Flix i també a altres construccions i espais religiosos de la nostra població; es podrà visitar fins al proper dia 15 d'octubre, diàriament de 19:00 a 21:00 h.\nEn el torn de parlaments, va intervindre en primer lloc Jaume Masip, president de l'Associació La Cana, qui donà la benvinguda a tots els presents a l'acte i, tot seguit va descriure el conjunt d'activitats programades dins les VIII Jornades de Patrimoni, a l'entorn de tres eixos temàtics: l'església de Flix, Coneguem els nostres veïns i les Jornades Europees del Patrimoni (aquestes ja realitzades com s'ha descrit en l'entrada anterior). Helena Blanch, vicepresidenta del CERE, exposà el contingut de les quatres conferències que comprèn el IX Curs Coneguem la Ribera d'Ebre, amb un variat espectre de temes relacionats amb la nostra comarca. Finalment, tancà els parlaments l'alcalde de Flix, Marc Mur, agraint a La Cana i el CERE l'haver organitzat una vegada més aquest programa conjunt d'activitats.\nDurant l'acte es va presentar així mateix l'audiovisual que complementa el contingut de l'exposició "Pedres de fe", amb imatges sobretot de l'interior de l'església, algunes d'elles filmades des d'un dron, oferint punts de visió totalment inèdits.\nAixí mateix, als assistents a aquest acte d'inauguració se'ls convidà a un tast de vins de la Ribera d'Ebre, organitzat per La Placeta.\nEls actes de les VIII Jornades de Patrimoni i el IX Curs de la Ribera d'Ebre es duran a terme entre els mesos de setembre i octubre. Finalitzaran el dia 15 del mes vinent.\nPublicat per Jaume Masip Llop a 23:36\nEl passat cap de setmana, durant els dies 16, 17 i 18 de setembre els tres actes de les Jornades Europees del Patrimoni, amb els quals s'iniciava el programa de les VIII Jornades de Patrimoni i del IX Curs Coneguem la Ribera d'Ebre. La novetat fou que enguany la música protagonitzar aquests primers actes, música que fou interpretada des d'indrets patrimonials ben emblemàtics de la nostra població: divendres passat, el refugi antiaeri, que comptà amb l'actuació d'alumnes i professors de l'Escola Municipal de Música; dissabte el Castell Nou, amb els Petits Cantaires de l'Orfeó de Flix; i diumenge, a l'església, amb l'actuació del cor adult de l'Orfeó de Flix, amb acompanyament d'orgue.\nDes de l'Associació La Cana, agraïm la participació de l'Escola Municipal de Música i de l'Orfeó de Flix i, tanmateix, la col·laboració de l'Ajuntament de Flix i de la parròquia per fer possible tots plegats la realització d'aquests actes.


El Mon - Balears vadevi | Antonio Palacios: És necessari tenir criteri per saber el que agrada i el que és bo | Mallorca\nAntonio Palacios: És necessari tenir criteri per saber el que agrada i el que és bo\nOrganitzat per APAEMA amb el suport de la DO Pla i Llevant i Vi de la Terra Mallorca Antonio Palacios ha descobert els secrets a consumidors i coneixedors al curs fet a l'Estació Enològica de Felanitx\nper Conxa Rosillo dilluns, 11 de març 2019 - 08:00h | Actualitzat a 16/03/2019 09:55h\nAntonio Tomás Palacios és abastament conegut en el món del vi. (Cum Laude i Doctor en Biologia és Màster en Viticultura i Enologia, Tècnic Especialista en fermentacions làctiques i Tecnologia en Enològica. La seva carrera s'ha fet aquí i fora: Itàlia, Alemanya, Portugal, França, Canadà, Argentina, Mèxic, USA, South Àfrica, Uruguay, Dinamarca i el Regne Unit). Ara dirigeix Crusoe Treasure i Vinos Lazaruswine.\nA Mallorca és conegut per les seves investigacions de microbiologia de vi i perquè va participar amb en Xesc Grimalt amb la recuperació dels llevats del Sindicat de Felanitx, que es va fer de forma molt laboriosa gratant les parets de les tines de l'antic celler cooperatiu.\nPalacios, a part de ser un professional molt preparat, és un excel·lent comunicador que aconsegueix d'una manera molt didàctica mantenir l'interés dels assistents mitjançant la combinació de les mostres a tastar, l'ús dels materials de projecció i l'elaboració d'un relat capaç de lligar el coneixement científic més profund amb l'anècdota curiosa dins un marc cultural molt ampli.\nS'havien marcat objectius principals com poder decretar i definir de forma precisa possibles defectes organolèptics del vi, coneixent causes i remeis. Descobrir i identificar en el tast les principals causes identificades com els majors defectes organolèptics oposats en els vins, els "pecats capitals". En un seminari eminentment pràctic, intensiu i centrat exclusivament en la seva causa i origen. Usant un vocabulari fàcil i assequible. Una comparació pràctica de vins correctes amb versions alterades químicament i de forma voluntària.\nL'idea, oferir una formació que aporta llum i acosta a un tema del qual tothom parla i pocs realment coneixen adreçat igualment a consumidors i coneixedors. Altament recomanat per a professionals que s'inicien en el sector del vi. Ideal per a actualitzar matèria tots aquells que es dediquen a l'anàlisi sensorial en profunditat: professionals de l'enologia, sommeliers, crítics de vi, gastrònoms, wine-bloguers i personal de la distribució.\nEn aquesta ocasió hem de dir que el total de places han quedat cobertes tant en la primera com en la segona jornada. Tot iaixò no ens podem estar de passar-vos una fitxa amb la informació sobre el seu contingut específic amb la confiança que APAEMA; que l'ha organitzat, en faci una nova convocatòria.\nTaller pràctic de tast amb vins modificats.\nContinguts. Part I: origen dels defectes organolèptics del vi en la vinya, el raïm i durant el procés de fermentació alcohòlica del vi. Alteracions provocades per atacs microbiològics en el camp (fongs, botrytis) o immaduresa del raïm, a més de contaminacions d'organismes no desitjats durant la fermentació alcohòlica, així com excessives aportacions d'oxigen.\nPart II: origen dels defectes organolèptics del vi originats durant el procés de fermentació malolàctica del vi i maduració en roure. Llevats i bacteris, tca i brettanomyces, oxidació i reducció del vi.\nEls que no heu tengut la sort de participar-hi en aquesta ocasió just us queda demanar els apunts als afortunats i donar la murga per que tornin dur Antonio Tomás Palacios per tenir una segona oportunitat!\nMentrestant aqui teniu un tast de la conversa que ha mantengut Balears Vadeví amb Antonio Tomás Palacios...de rès.\nParla dels defectes del vi i dels "set pecats capitals", quins factors s'han de tenir en compte per identificar-los?\nEls defectes es detecten a nivell olfactiu. Gràcies a aromes que són fàcils d'identificar tècnicament es poden evitar perquè provoquen modificacions microbiològiques. Una informació aquesta que és molt interessants pels viticultors, els enòlegs i els bodeguers.\nAixò dels "set pecats capitals" és una metèfora, no és que sigui exactament set defectes, és que són els que fan que un vi no sigui perfecte. Dit això, també dic que algunes d'aquestes diem-ne imperfeccions són els detalls que fan un vi més divertit i aquest coneixement ens permet identificar aquestes imperfeccions a aprendre a gaudir la mediocritat, el que el fa singular, al vi.\nAra bé hi ha alguns defectes que són castigats al mercat perquè impedeixen gaudir del vi. Per exemple les aromes bruts: els que provoquen un tap en mal estat, que transfereix aroma de floridura al vi, les aromes animals, els que, per oxidació, fan olor de pomes podrida, fermentada...\nÉs important que l'elaborador i el consumidor tenguin criteri per determinar el que els agrada i el que és bo. També que el que no és bo es castigui, es penalitzi.\nQuines preocupacions li han traslladat durant el curs?\nEls preocupa com avançar-se al problema. Els explic que s'ha de fer un seguiment analític, microbiològic, sistemàtic. És la manera d'evitar a temps el mal. Podem detectar la presència de microorganisme abans que es produeixi el metabolisme en el vi.\nVostè va ajudar a recuperar els llevats del Sindicat de Felanitx, del Celler Cooperatiu. Amb quin objectiu?\nVa ser per iniciativa d'un bon amic i magnífic bodeguer, Francesc Grimalt, de la bodega 4 Kilos. Ell tenia interès a mirar si era possible recuperar els llevats que es feien servir en la producció del vi quant el Celler Cooperatiu estava en actiu. I així, un bon dia m'hi va dur. Vaig quedar impressionat per l'arquitectura i les dimensions de l'edifici. L'idea era recuperar les fermentacions originals i no sabíem si ho aconseguiríem després de tants d'anys d'abandó de les instal·lacions. Però valia la pena intentar-ho. Es tractava de les fermentacions que es varen introduir a principis del segle XX per l'enòleg Arnesto Mestre i que s'utilitzaren fins a la darrera etapa, la d'un altre enòleg, Luis Armero. Modernitzaren el vi, el feren diferent i de gran qualitat. I si, vàrem aconseguir recuperar-les.


FC Barcelona Lassa - Monbus Obradoiro: Un rival sempre incòmode\nEls de Sito Alonso reben al Palau el conjunt gallec després del brillant triomf en el debut a Europa (19 h, Movistar+)\nEl Barça Lassa torna a competir aquest diumenge contra el Monbus Obradoiro en la que serà la quarta jornada de la Lliga Endesa (19 h, Movistar+). Els de Sito Alonso estan obligats a canviar el xip després de superar brillantment el Panathinaikos en el debut europeu i buscar així un nou triomf a la competició domèstica.\nHa començat el curs amb dos triomfs en tres partits. La derrota patida va ser a la pista del València Basket en un matx en què els gallecs van anar per davant al marcador en diferents moments. Per tant, és un equip que sap competir contra els grans i que té en el pivot Artem Pustovyi un dels seus màxims perills. L’ucraïnès anota 15,3 punts, agafa 6,4 rebots i té una valoració de 20,7 punts per partit i està molt ben secundat per jugadors com Bendzius, Thomas, Llovet, Radovic, Sàbat, David Navarro, Pozas i Corbacho, entre d’altres.\nHa sumat tres triomfs en els tres partits disputats i ve d’anotar gairebé 100 punts contra el Panathinaikos a l’Eurolliga i 111 contra el San Pablo Burgos en l’últim partit de la Lliga Endesa. Per tant, els de Sito Alonso han començat amb força la temporada i són conscients que, tot i el bon moment, tindran al davant un rival molt perillós i sempre incòmode. Rakim Sanders, amb una lesió al canell dret, serà baixa.


Aponte: “Aprofitem l’oportunitat de canvi profund que s’obre amb aquesta crisi” | Catalunya Religió\nAponte: “Aprofitem l’oportunitat de canvi profund que s’obre amb aquesta crisi”\n(Joan Gómez i Segalà -Direcció General d'Afers Religiosos) Pepe Aponte (Almodóvar del Río, Còrdova, 1943). Practicant de budisme vajrayana, llinatge Dudjom Tersar, des de 1984. President de la Coordinadora Catalana d'Entitats Budistes des de 2015. Arquitecte i professor de les escoles d’arquitectura de Barcelona i del Vallès. Cofundador de la sala Zeleste. Director de 1981 a 1993 de la Llibreria Santo Domingo d’espiritualitat i ciències i arts tradicionals a Barcelona\nQuan va començar la vostra recerca espiritual?\nJo sempre he tingut un caire devocional. Vaig anar a un col·legi religiós i, per tant, de petit la meva expressió era catòlica. De jove, me’n vaig apartar perquè no vaig trobar ningú brillant, lluminós, compassiu, tot i que de gran he conegut catòlics que sí que tenen aquestes virtuts. Em vaig abocar a la lluita reivindicativa a nivell social i universitari.\nDe jove no teníeu cap referent espiritual.\nJo mateix em denominava buscador. Era una època en que em vaig interessar per la càbala, pel sufisme, pel quart camí de Gurdjieff, fins i tot vaig fer una ullada a l’astrologia, però no hi havia res que em ressonés. Tot just Gurdjieff..., i dintre de la filosofia, em va interessar especialment Bertrand Russell, perquè la seva lògica m’acompanyava. No vaig trobar la connexió fins que em va ser traspassada una llibreria al carrer de Sant Domènec del Call (Barcelona) i em vaig fer llibreter.\nQuè hi havia d’interessant en aquesta llibreria?\nHi vaig descobrir els llibres de René Guénon, un francès de principis del segle XX que tenia una ment molt lúcida i que havia tingut una connexió espiritual amb el vedanta i el sufisme. Afinava amb una gran precisió intel·lectual en les seves anàlisis de tots els corrents espiritualistes amb influència oriental d’aquell temps, com la teosofia de madame Blavatski o l’espiritisme, i alhora posava al descobert la inconsistència de molts d’aquests corrents, que són una barreja de coses sense la profunditat que tenen les tradicions antigues com el ioga, la càbala, l’hesicasme cristià o el sufisme. Ell havia connectat amb una font tradicional, la saviesa transcendental o saviesa perenne, que tenia molt de filosofia hinduista, i aquí va començar la meva fascinació per les tradicions orientals. En aquesta llibreria vaig connectar amb el budisme.\nArribeu al budisme a través dels llibres?\nVaig haver d’ordenar tots els llibres. Em va resultar fàcil classificar-los tots, fins que vaig arribar al budisme. El budisme té una única base i una única essència: connectar amb la naturalesa primordial, la consciència primordial, que és el veritable buda, la consciència del present. Però alhora és molt divers en les formes, hi ha molts corrents. El llenguatge m’entrava molt, em resultava familiar, volia aprofundir-hi més.\nCom vau continuar?\nA la llibreria hi entrava molta gent i parlàvem molt, era un lloc que afavoria la conversa. Així vaig conèixer budistes que em van posar en contacte amb mestres del budisme tibetà que venien a Barcelona de tant en tant. Un client em va parlar d’un lama tibetà que es trobava a la Dordonya, un gran sant anomenat Dudjom Rimpotxé, un mestre molt apreciat per tots els tibetans. Vaig anar a escoltar les seves ensenyances i em vaig sentir tan a gust com si hagués retrobat la meva casa, la meva família. Poc després Dudjom Rimpotxé va traspassar, i el seu fill Shenphen Rimpotxé, que també irradiava santedat i compassió, va continuar fent ensenyances. Vaig sentir una connexió profunda, no des de l'intel·lecte sinó des del cor, i me’n vaig fer deixeble.\nUna vegada descobert el vostre referent, com us canvia la vida?\nVaig continuar com a professor de l’escola d’arquitectura fins a la jubilació. Mentrestant, em vaig abocar a la creació d’entitats, alguna de les quals es va convertir en entitat religiosa, treballant per donar al budisme la visibilitat necessària. També porto un centre de meditació.\nVisc amb la meva família, que també està interessada en el budisme, i jo em puc dedicar molt a la pràctica personal i al suport a les entitats, i sobretot a la difusió de la consciència que tots provenim d'una sola essència que es manifesta de molt diverses maneres.\nPreferiu identificar-vos com a budista que amb el propi llinatge?\nAls inicis, el principiant es tanca en la pròpia pràctica, intenta no escoltar altres mestres o llinatges per no confondre’s amb les diferents escoles. Més endavant, vas a escoltar altres lames, i sentint-los entens millor quin és el nucli comú de l’ensenyament. Aquestes etapes et porten cada vegada més a obrir-te i acceptar la diferència i la unitat. Des de la Coordinadora fomentem molt aquesta presa de consciència de la unitat en la diversitat, i en són exemples el Vesak, que se celebra a la primavera, tot i que aquest any no el podrem celebrar públicament, i també les jornades de tardor, en les quals reflexionem amb experts, membres i també simpatitzants sobre temes d'actualitat i d’interès per a budistes i per a persones de ment oberta.\nSou el president de la Coordinadora Catalana d’Entitats Budistes.\nAl principi jo refusava el càrrec de president perquè amb el cap insistia en la meva idea d’aprofundiment i en els meus plans de retirs llargs, però assistia a les reunions, i al final el cor em va fer adonar que jo podia fer aquest servei.\nUs proposeu estendre el budisme?\nEl budisme no té cap afany proselitista. Cal practicar, consolidar la pràctica i ensenyar-la a qui hi estigui interessat, res més. Una altra gran descoberta ha estat el diàleg interreligiós, que he descobert per dins perquè hi participo molt activament. No només em sembla enriquidor, sinó natural per entendre i acceptar l’altre, sigui quina sigui la seva opció. Tot és expressió del misteri, que es manifesta a través de formes determinades per la cultura.\nQuè significa la festa del Vesak?\nEl Vesak uneix tres celebracions fonamentals en el budisme: primer, el naixement de Buda; segon, la seva il·luminació o despertar a la vivència de la realitat absoluta, i, en tercer lloc, el paranirvana, l’abandó d’aquest món, el samsara, per tornar a l’origen, reintegrar-se en aquesta consciència universal que tot ho penetra. És útil la imatge de l’arribada a l’altra riba, en travessar un riu, en què fas servir una confessió o altra com a vehicle però que abandones en integrar-te a la casa del pare.\nBuda vol dir el despert.\nNo es tracta només d’una llum de fora que ens desperta, sinó també d’una llum interior, perquè la nostra consciència és una espurna de la consciència de l’univers. Aquesta experiència de consciència plena és la buditat, que és la que va viure el Buda històric, Sakyamuni, però totes les persones que arriben a la mateixa experiència d'obertura a la consciència de l'absolut són budes.\nEn època de pandèmia, què en podem aprendre des de la perspectiva budista?\nEn el budisme parlem dels cinc verins o afliccions principals: ignorància, desig, odi, cobdícia i gelosia. Si algú està posseït per un d’aquests verins la seva consciència emmalalteix i s'enfosqueix. Això també passa a nivell global. Com a resultat del materialisme ferotge que només valora allò quantificable, la consciència col·lectiva del planeta emmalalteix. Vist des d'una perspectiva global, les catàstrofes són reajustaments de la naturalesa, fins i tot aquest virus pot ser una reacció del planeta amb el resultat d'una sanació ambiental, com es veu amb la notable reducció de la contaminació. No culpabilitzaré la humanitat com qui afirma que l’home és el càncer de la Terra, però sí que l’activitat humana fa emmalaltir la Terra, que no oblidem que és un organisme viu.\nQuè podem fer per revertir-ho?\nPodem entendre el confinament com un regal, malgrat les conseqüències catastròfiques de mort i patiment. És un trasbals molt gran que requereix una capacitat d’adaptació molt gran. Els canvis costen molt. Què podem fer? Com diu Gandhi, sigues tu el canvi que vols veure en el món. Serà molt bo per a tot el planeta que les persones que tenen consciència que hi ha una realitat intangible més enllà del que perceben els nostres sentits aprofundeixin en les seves pràctiques espirituals i treballin per alliberar-se dels seus verins i irradiar una llum que canviï l’entorn.\nCal una nova consciència.\nEn temps de confinament la gent busca distraccions i deixa perdre l’oportunitat de canvi profund que s’obre. Si sabem veure-ho com a oportunitat podem posar en pràctica allò que ens fa més compassius, proactius i eficients en benefici del planeta i de tots els éssers que l'habiten.\nPepe Aponte, budisme, coronavirus, Espiritualitat, Religions


Junts per Valls, entre revalidar el pacte amb ERC o intentar-ho amb la CUP | ACN\nDolors Farré ha explicat que han de parlar amb tothom i tots els escenaris estan oberts\nRedacció 29/05/2019 14:00h\nJunts per Valls, la força més votada a la capital de l’Alt Camp amb més d'un 30% dels vots, està pràcticament obligada a pactar per governar. La cap de llista Dolors Farré, i futura alcaldessa de la ciutat, reconeix que la decisió es troba entre revalidar el pacte amb Esquerra Republicana de Catalunya a Valls, l’opció a priori més lògica i factible, o formar-ne un de nou amb la CUP, que sempre ha estat a l’oposició. Junts per Valls, amb 8 regidors, vol un govern «estable», per la qual cosa estar en minoria no seria l’ideal per al partit.\nDolors Farré té molts fronts oberts\n«Hem de parlar amb tothom, tots els escenaris estan oberts», ha assegurat Farré. La formació vol mantenir trobades a partir d’aquesta setmana tant amb ERC com amb la CUP, com a possibles socis de govern amb qui pot sumar la majoria absoluta en un consistori amb 21 escons en joc, els republicans han tret 5 regidors i els cupaires, 3. Farré descarta negociar amb els partits del 155 en referència al Partit Socialista de Catalunya i Ciutadans a Valls.\nResultats de les eleccions municipals a Valls\nDesprés de les eleccions municipals a Valls el passat diumenge, 26 de maig, el partit de Dolors Farré, Junts per Valls, va aconseguir un total de 8 regidors amb 3.581 vots, seguit de l'altre partit independentista ERC que, en aquest cas, va obtenir 5 regidors amb 2.441 vots. PSC va aconseguir 4 regidors, la CUP 3 i Ciutadans 1, mentre que el Partit Popular i Podemos es van quedar sense representació al ple municipal de Valls. La participació de vot d'aquest passat diumenge a Valls va ser d'un 64,65%.\nPel que fa als resultats de les eleccions municipals de l'any 2015, CiU va obtenir 9 regidors i ERC 4. La CUP i els socialistes en van obtenir 3 i el PP i Iniciativa en van aconseguir un cadascú. Així doncs, en les eleccions de diumenge el partit de Dolors Farré va perdre força mentre que ERC i PSC en van guanyar. D'altra banda, la CUP es manté amb 3 regidors i PP i Podemos també perden força fins al punt de no obtenir representació.\nREPORTATGE: 10 anys després, Alcover torna a celebrar les Festes Decennals del Remei\nComencen les obres de millora de la carretera T-722 al Rourell\nMunicipals Valls 2019 PDECat Valls ERC Valls CUP Valls eleccions municipals 2019 Valls Dolors Farré


Enxampen un camioner que conduïa bevent vi amb una garrafa de 5 litres | Diari de Tarragona\nEnxampen un camioner que conduïa bevent vi amb una garrafa de 5 litres\nEn un altra actuació, es va detectar un vehicle que circulava a 221 km/h per l´AP-7, a l´altura de Vinyols i els Arcs\n13/05/2015 15:02 | Actualizado a 22/05/2017 20:19\nEl conductor del camió utilitzava una gerra per a veure el vi de la garrafa com mostra la fotografia. Foto: Mossos\nAgents dels Mossos d’Esquadra de l’Àrea Regional de Trànsit van detenir un home de 49 anys d’edat, de nacionalitat polonesa i amb domicili desconegut, com a presumpte autor d’un delicte contra la seguretat en el trànsit per conduir sota els efectes de l’alcohol i per conducció temerària. Els fets es remunten al passat 8 de maig, pels volts de les 12:30 hores, quan els Mossos van rebre avís de diversos testimonis que manifestaven que hi havia un camió circulant fent ziga-zagues per l’AP-7, al seu pas per Vandellós i l’Hospitalet de l’Infant.\nImmediatament es va desplaçar una patrulla de mossos per tal de localitzar el camió, atès que sospitaven que el conductor podria trobar-se sota els efectes de l’alcohol. Minuts més tard, la policia va localitzar el camió darrera del qual hi circulaven diversos vehicles a poca velocitat, ja que tenien por d’avançar-lo i que aquest fes alguna maniobra que provoqués un accident. Acte seguit, els Mossos d’Esquadra van donar-li ordres clares perquè s’aturés però va fer-ne cas omís. Finalment, van aconseguir aturar-lo a la sortida de l’autopista, a l’altura de l’Hospitalet de l’Infant, sentit nord.\nEls agents van comprovar que el conductor presentava símptomes evidents de trobar-se sota els efectes de l’alcohol. A més, van observar que dins de la cabina, hi havia una garrafa de cinc litres de vi on només hi quedava mig litre i una gerra de cervesa buida. Al conductor, que va donar una taxa positiva d’1,35 mg/l, se’l va detenir pels delictes de conduir sota els efectes d’alcohol i conducció temerària. Cal recordar que la taxa màxima permesa als conductors de vehicles de tercera categoria és 0’15mg/l. El detingut va passar a disposició judicial al jutjat de Reus i el jutge va decretar la seva llibertat amb càrrecs.\nUn turisme a 221 km/hora\nD’altra banda, agents de l’Àrea Regional de Trànsit van imputar penalment, el passat 8 de maig, un conductor, de 32 anys d’edat, de nacionalitat espanyola i veí de Melilla, com a presumpte autor d’un delicte contra la seguretat en el trànsit per circular amb una velocitat penalment punible.\nEls fets van passar el passat 8 de maig, al voltant de les12:30 hores, durant un control de velocitat que s’havia muntat a l’AP-7, a l’altura de Vinyols i els Arcs. Els agents van detectar un turisme que circulava a 221 km/h, en un tram de carretera limitat a 120 Km/h. L’imputat va ser citat a un judici ràpid al qual haurà d’assistir quan sigui requerit.


L'alt tribunal de Berlín declara inconstitucional la mesura per congelar els lloguers 5 anys — idealista\nL'alt tribunal de Berlín declara inconstitucional la mesura per congelar els lloguers 5 anys\nPorta de Brandenburg, Berlín / Gtres\n16 de març 2020, Redacció\nL'alt tribunal de Berlín ha declarat inconstitucional la polèmica mesura aprovada per congelar durant cinc anys el preu del lloguer. D'aquesta manera, manté la mateixa opinió que el Ministeri de l'Interior d'Alemanya, que el mes de novembre passat va llançar l'advertiment que aquesta mesura és inconstitucional i, a més, depassa les competències de Berlín.\nEfectivament, l'alt tribunal declara il·legal aquesta mesura perquè l'estat federat de Berlín manca de competència legislativa sobre aquest tema, ja que la competència pertany a l'estat alemany.\nAquesta llei per congelar els lloguers va entrar en vigor el passat 23 de febrer, sense esperar la resolució dels processos judicials iniciats per les associacions de propietaris, que veien que la mesura violava la propietat privada i la llibertat de disposar-ne.\nEl sostre dels lloguers, previst inicialment per a cinc anys, fixava el preu màxim en 9,80 euros per m2, molt per sota dels preus de mercat, i amb caràcter retroactiu, fet que obligava els propietaris a baixar els preus i retornar la diferència a l'inquilí. La mesura afecta 1,5 milions d'habitatges de la capital alemanya, amb el 85% de la seva població en règim de lloguer.\nEl límit del preu per m2 depenia d'aspectes com l'any de construcció i la ubicació de l'habitatge. Aquesta xifra es podia superar en un euro per m2 si l'habitatge presentava almenys tres d’aquest cinc característiques: cuina equipada, bany d'alta qualitat, terra d'alta qualitat, ascensor o consum energètic reduït.\nAquesta llei va ser aprovada per 85 vots a favor, 64 en contra i una abstenció. La responsable de Desenvolupament urbà de Berlín, Katrin Lompscher, impulsora de la mesura, va assenyalar en el seu moment que volen evitar que Berlín es converteixi en una ciutat com Londres o París, on moltes persones ja no poden pagar un apartament.\nArticle vist a L'alt tribunal de Berlín declara il·legal el sostre als lloguers d'habitatge (El Mundo)\nLloguer pisos Berlín\n7 idees per decorar el teu pis de lloguer\nQuatre tipus de terra per al saló que estan de moda i que t'agradaran


Cultura | Cerdanyola Educa\nCiutat, història i patrimoni\nExpressió corporal, joc i esport\nIgualtat, solidaritat i convivència\nActivitat: "Vesteix-te d'iber"\nActivitat adreçada al cicle mitjà d'educació primària (3r i 4t).\nConduïda per un educador o educadora, l'activitat inclou la visita a la part de l’exposició del Museu de Ca n’Oliver dedicada a la indumentària i un taller de teixir, de tenyir i d’elaboració d’un collaret.\nActivitat: "Com fer una casa ibèrica"\nActivitat adreçada al cicle superior d'educació primària (5è i 6è).\nConduïda per un educador o educadora, l'activitat inclou la visita a la part de l’exposició del Museu de Ca n’Oliver dedicada a l’habitatge ibèric i a un dels barris del jaciment i un taller de material de construcció.\nActivitat: "Artistes com els ibers"\nActivitat adreçada al cicle inicial d'educació primària (1r i 2n).\nConduïda per un educador o educadora, l'activitat inclou la visita a la part de l’exposició del Museu de Ca n’Oliver on es mostren escultures i pintura sobre ceràmica ibèriques i un taller de pintura amb pigments naturals.\nActivitat: "Les dones fan olles i cassoles"\nConduïda per un educador o educadora, l'activitat inclou la visita a la part de l’exposició del Museu de Ca n’Oliver dedicada a l’artesanat i a les dones i un taller de modelatge de ceràmica.


Waldorf Palace Hotel Cattolica Itàlia - Ofertes d'hotels amb els MILLORS DESCOMPTES EN LÍNIA Atenció al Client\nWaldorf Palace HotelVia Gran Bretagna 10, Cattolica, Cattolica, Itàlia, 47841 - Veure al mapaExcel·lent8,3Basada en 1987 comentarisWaldorf Palace HotelVeure més fotosVestíbulVeure més fotosVestíbulVeure més fotos8,3 Excel·lent valoració dels hostesVeure tots els comentaris"The stuff was very welcoming and kindly, cleanness (the made..."Excited-inquisitiveGermanyPiscinaVeure més fotosMolt bona ubicació 8,3Veure el mapaVeure totes les 50 fotos8,3UbicacióParticularitats que li encantaranWi-Fi gratuït en totes les habitacionsbanysaunaaire condicionat\nOpcions d'habitacióVeure les fotosHabitació Quàdruple (Quadruple Room)25 m2plat de dutxa2 llits individuals i 1 lli...Fixa les dates per veure preusVeure les fotosHabitació Familiar (2 Adults + 2 Infants) (Fa...25 m2plat de dutxa2 llits individuals i 1 lli...Fixa les dates per veure preusVeure les fotosHabitació Doble o 2 llits (Double or Twin Roo...19 m2plat de dutxa1 llit extragran o 2 llits ...Fixa les dates per veure preusVeure les fotosHabitació Triple (Triple Room)25 m2plat de dutxa1 llit individual i 1 llit ...Fixa les dates per veure preus\nSobre l'allotjamentDescripcióAl visitar Cattolica, vosté es sentirà com a casa a Waldorf Palace Hotel, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Un ambient ben cuidat i la seva proximitat a Aquari Li Navi donen a aquest hotel un encant especial. A Waldorf Palace Hotel, l'excelent servei i instal.lacions superiors faran de la vostra estada una experiència inoblidable. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, express check-in/check-out, magatzem d'equipatge, aparcament de cotxes. L'ambient de Waldorf Palace Hotel es reflexa en cada habitació. aire condicionat, calefacció, escriptori, balcó/terrassa, telèfon són només algunes de les comoditats a la vostra disposició. L'hotel ofereix meravelloses instal.lacions d'oci com bany, centre esportiu, piscina exterior, massatge, solàrium que faran de la vostra estada una experiència inoblidable. Sigui quina sigui la seva raó per visitar Cattolica, el Waldorf Palace Hotel és el lloc perfecte per una estimulant i emocionant escapada.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Desplaçamentaparcament de cotxeslloguer de bicicletes Fitnes i recreaciósala de jocs Coses a fer, maneres de relaxar-sebanyMassatgesaunacentre esportiupiscina [exterior]solàriumÀpats, begudes i refrigeribarRestaurants màquina venedoraservei d'habitacions Serveis i comoditatscaixa fortamagatzem d'equipatge canvi de monedazona de fumadors Per als nenshabitació familiar Accésascensorrecepció [24 hores] entrada/sortida [exprés]s'admeten animals de companyia Disponible a totes les habitacionsaire condicionatCaixa forta a l'habitaciótelèfonaparell de televisiócalefacciótelevisió de pantalla planaarticles de tocadorempolles d'aigua de cortesiaTV satèl•lit/cableassecador de cabellescriptori balcó/terrassaplat de dutxa Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantPlease note that pets are not allowed in the restaurant.\nComentaris de Booking.com (1987)


La CUP critica que creixen un 19% les partides de sous a diputats i càrrecs - Diari de Girona\nLa CUP critica que creixen un 19% les partides de sous a diputats i càrrecs\nl.f.g. 10.12.2019 | 00:44\nLa CUP critica que creixen un 19% les partides de sous a diputats i càrrecs Diari de Girona\nEl PSC i la CUP ja han mostrat el seu desacord amb els pressupostos i han anunciat que hi votaran en contra.\nEl portaveu socialista, Juli Fernández, ha denunciat que es tracta d'un pressupost «continuista» que no incorpora cap nova línia d'ajuts o subvencions al municipi. A més, es queixa que Dipsalut no recull les millores en infància, suport a les dones, atur i convivència que havia proposat el PSC, mentre que lamenta que el fons de contingència dobli el seu pressupost, passant de 3 a 6,4 milions d'euros, fet que consideren «desproporcionat».\nPer la seva banda, la diputada de la CUP, Laia Pèlach, critica que s'hagin incrementat un 19% les partides destinades a l'estructura política, és a dir, sous dels diputats de govern, oposició i càrrecs de confiança. També lamenta que es mantinguin moltes de les subvencions nominatives -és a dir, que el govern pot atorgar pràcticament a discreció-, que, segons alerta, acaben propiciant un «vassallatge» dels ajuntaments a l'ens provincial.\nEl pressupost de la Diputació creixerà un 6% l'any 2020. Comarques


GRODE UAB Divendres, 24 / 05 / 13IniciQui somFormaci�Grup de treballMediatecacatespGRUP TREBALLOVEDEFCoeducaci�XEC 3FORMACI�Curs de Postgrau 2011-2012Curs de Postgrau 2012-2013Curs de Postgrau 2013-2014NOT�CIES...Afectivitat i sexualitat.S�n educables?La Fundació Víctor Grífols i Lucas i la Fundació Jaume Bofill es complauen a convidar-vos a la presentació del document: Afectivitat i sexualitat.Són educables?+ info2a Jornada de conviv�ncia i �xit escolar: participaci� de l�alumnat. Us fem saber que a partir de l’experiència de l’any passat en 1ª la jornada sobre convivència i èxit escolar, que va tenir un ampli ressò i interès per part de les persones que hi varem participar continuem amb el compromís de fer una jornada cada any. Ja està organitzada la d’aquest curs per al dia 19 de febrer amb el següent ordre del dia oberta a professorat, AMPAS, famílies, professionals interessats. 2a Jornada de convivència i èxit escolar: participació de l’alumnat. Lloc: Centre Cultural de Bellvitge. Rambla Marina, 342. HOSPITALET DE LLOBREGAT\nCal inscriure’s Serveis educatius de l’Hospitalet. SE CRP Ciutat de l'Hospitalet de Llobregat . a8930005@xtec.cat\nMirta Lojo mlojo@xtec.cat Maria Jesús Comellas mjcomellas@grode.org\n+ infoPublicaci� d'un llibre col.lectiuDurant el mes d'Octubre ha sortit un llibre col•lectiu amb la veu de 15 àvies i avis que expliquen les seves experiències amb els seus néts i nétes.+ infoParticipaci� al congr�s mundial de Ci�ncies de l'Educaci� a Monterrey (m�xic)Hem participat al Congr�s mundial de Ci�ncies de l�Educaci� (31 de maig a 4 de juny 2010) amb dues pon�ncies:


La nostra marca Ferriol s'emporta 2 medalles de plata al Concurs Mundial de Brussel·les - Agrobotiga Covides\nPosted By: Aina Pascual In: Novedades On: lunes,\tjulio\t19 2021\t Comment: 0  Hit: 93\nLa seva única consigna és distingir els vins de qualitat indiscutible, sense perjudici de l'etiqueta o del prestigi de la denominació.\nEl Concours Mondial de Bruxelles és un concurs internacional en què els productors presenten milers de vins perquè un grup d'experts els cati i avaluï.\nEls experimentats tastadors de tot el món degusten els vins en competició. La seva única consigna és distingir els vins de qualitat indiscutible, sense perjudici de l'etiqueta o del prestigi de la denominació. El Concours és un dels esdeveniments internacionals més important de la seva categoria.\nEn aquesta edició, estem molt orgullosos d'anunciar que hem aconseguit les següents medalles:\nMedalla de PLATA per al cava Ferriol Brut Reserva\nMedalla de PLATA per al cava Ferriol Brut Ecològic\nCom sempre, sumem raons per seguir treballant i elaborar els millors vins i caves possibles.


Inici > Acords de Govern> 22 de maig de 2007 > Nous centres escolars\nEl Govern destina 75 milions d'euros a la construcció de 20 nous centres escolars a tot Catalunya\nEls centres, dinou CEIP i un IES, estan repartits en quinze comarques diferents\nLa majoria es construiran amb tecnologia industrialitzada, modalitat que n'agilitza el procés\nEl Govern invertirà 75.575.061 euros en els treballs de construcció, manteniment i explotació d'un total de 20 centres escolars, a través de l'empresa pública ICF Equipaments, SAU. El Consell de Govern ha aprovat avui l'encàrrec a ICF d'aquests nous centres educatius repartits en quinze comarques catalanes, la majoria dels quals són Centres d'Educació Infantil i Primària (CEIP), a excepció d'un Institut d'Ensenyament Secundari (IES).\nSetze d'aquests centres es construiran amb tecnologia industrialitzada, modalitat que integra elements d'estructura estàndards que permet agilitzar-ne el seu procés. Només els CEIP Sinera, d'Arenys de Mar, el CEIP Mogent, de La Roca del Vallès, el CEIP Els Quatre Vents, de Manlleu i el CEIP Francesc Macià, de Vilassar de Dalt, es construiran amb obra tradicional i en aquest cas, els quatre projectes ja estan aprovats.\nCentres educatius de nova construcció:\nAlcarràs (el Segrià): CEIP Alcarràs, amb 2 línies d'infantil, i una inversió prevista d'1.914.000 euros.\nArenys de Mar (el Maresme): CEIP Sinera, amb 2 línies d'Infantil i Primària i una inversió prevista de 5.533.639\nVilassar de Dalt (el Maresme): CEIP Francesc Macià, amb 2 línies d'infantil i primària i una inversió prevista de 4.809.338 euros.\nBalaguer (la Noguera): CEIP Balaguer, amb 2 línies Infantil i una inversió de 1.914.000 euros\nCambrils (el Baix Camp): CEIP Cambrils III, amb 2 línies Infantil i primària + Serveis Educatius i una inversió prevista de 5.622.000 euros.\nCorbera de Llobregat (el Baix Llobregat): CEIP Corbera 2000, amb 3 Línies d'infantil i una inversió prevista de 2.340.000 euros. El Govern ja va aprovar l'acceptació dels terrenys en la sessió del 15 de maig passat.\nOlesa de Montserrat (el Baix Llobregat): CEIP Cal Vicentó, amb 2 línies d'infantil i primària i una inversió prevista de 4.563.500 euros\nVallirana (el Baix Llobregat): CEIP Selva Negra, amb 2 línies d'infantil i primària i una inversió prevista de 4.563.500 euros\nCunit (el Baix Penedès): CEIP Cunit 2, amb 2 línies d'infantil i primària i una inversió prevista de 4.563.500 euros. El Govern ja va aprovar l'acceptació gratuïta del solar de 8.000 metres quadrats a l'avinguda Roca plana en la reunió de Govern del 17 d'abril passat.\nHostalets de Pierola (l'Anoia): CEIP Renaixença, ampliació a 2 línies de primària i una inversió prevista de 1.914.000 euros.\nLa Roca del Vallès (el Vallès Oriental): CEIP Mogent, amb 2 línies d'infantil i primària i una inversió prevista de 3.778.236 euros. El Govern ja va aprovar l'acceptació gratuïta dels terrenys en el Consell de Govern del 15 de maig passat.\nSant Fost de Campsentelles (el Vallès Oriental): CEIP Sant Fost de Campsentelles amb 1 línia de primària (2ª fase) i una inversió prevista de 2.972.500 euros.\nLlagostera (el Gironès): CEIP Llagostera, amb 2 línies d'infantil i primària i una inversió prevista de 4.563.500 d'euros. El Govern ja va aprovar l'acceptació gratuïta dels terrenys en el Consell de Govern del 15 de maig passat.\nManlleu (Osona): CEIP Els Quatre Vents, amb 1 línia d'infantil i primària i una inversió prevista de 4.234.847 euros.\nMontcada i Reixac (el Vallès Occidental): CEIP Mas Rampinyo, amb 2 línies d'infantil i una inversió prevista d'1.914.000 euros. El Govern ja va aprovar el 2 de maig passat la cessió gratuïta d'un solar de 8.000 metres quadrats per acollir el nou equipament situat al carrer Joan Miró 13-15 de la localitat. Està previst que el nou centre, que es construirà amb tecnologia industrialitzada, entri en funcionament el mes de setembre del 2008.\nRipollet (el Vallès Occidental): CEIP Els Pinetons, amb 3 línies de primària (2ª fase) i una inversió prevista de 5.089.500 euros.\nSalou (el Tarragonès): CEIP Salou II, amb 2 línies d'infantil i primària i una inversió prevista de 4.563.500 euros. El Govern va aprovar l'acceptació gratuïta dels terrenys on s'ubicarà el centre el 15 de maig passat.\nSalou (el Tarragonès): IES Salou, amb 2 línies de batxillerat (2ª fase) i una inversió prevista d'1.594.500 euros.\nSant Pere de Ribes (el Garraf): CEIP Les Parellades, amb 2 línies d'infantil i primària i una inversió prevista de 4.563.500 euros.\nSant Salvador de Guardiola (el Bages): CEIP Nou, amb 2 línies d'infantil i primària i una inversió prevista de 4.563.500 euros.


1.100 persones han vist "Els Pastorets" de Sant Julià de Lòria - FÒRUM.ad\n1.100 persones han vist “Els Pastorets” de Sant Julià de Lòria\nOn: 06/01/15 21:24\nAquesta tarda l’auditori Claror ha aixecat el teló per l’última representació d’aquestes festes. Han estat molts dies d’assajos en què el centenar de participants han compartit molts moments, han après més sobre la feina del teatre i s’emporten alguna que altra anècdota. Avui tocaven paraules d’agraïment del seu director, Alfons Casal, abans de sortir a escena.\nLa tradició mana i el 6 de gener, abans de tornar cap a l’Orient, els Reis arriben al portal de Betlem per fer les ofrenes a l’infant de Maria: or, encens i mirra. Avui era la quarta funció, amb què l’equip d'”Els Pastorets” de Sant Julià de Lòria ha acomiadat aquesta edició. Alguns repetien el ritual del maquillatge i pentinat per última vegada, una feina que de ben segur no trobaran a faltar.\nEls assajos, els dies de funció i les festes passen factura i alguns com el Lluquet han hagut de recórrer a la farmàcia per cuidar la veu. “Els Pastorets” són així, en qualsevol moment pot sorgir un imprevist i tothom ha d’estar preparat, sinó que li diguin al mateix director, que avui s’ha posat en la pell de sant Josep.\nAmb tot, el millor d'”Els Pastorets” és sempre l’experiència. 1.100 persones han vist la funció d’aquestes festes, una representació que veu de la tradició de Folch i Torres i on cada any tenim noves històries que s’hi barregen. Enguany, el Lluquet i el Rovelló buscaven l’Isabeló, que es perd camí d’una festa. Ha perdut la memòria així que l’hauran de trobar i recordar-li qui és.\n“Els Pastorets” de Sant Julià de Lòria s’acomiaden fins a l’any vinent tancant un nou capítol en aquesta obra que fa 21 anys que es representa.\nPrevious Post: Rècord d’afluència a Vivand des de la inauguració\nNext Post: Dieta després de les festes nadalenques


Auguren a Girona la pitjor caiguda de contractació de Catalunya per Setmana Santa - Diari de Girona\nAuguren a Girona la pitjor caiguda de contractació de Catalunya per Setmana Santa\nRandstad creu que baixarà un 11% respecte al 2020, ja que tot i l'estat d'alarma molts contractes ja estaven signats\nddg. girona 19.03.2021 | 00:23\nAuguren a Girona la pitjor caiguda de contractació de Catalunya per Setmana Santa Diari de Girona\nLa contractació a Girona per Setmana Santa es desplomarà enguany un 11%, la major caiguda de Catalunya. Així ho preveu la companyia de recursos humans Randstad, que augura que es registraran 1.310 contractes de cares a la campanya.\nPer Randstad, el motiu que la xifra de contractes sigui aquest any inferior a la de 2020, quan la Setmana Santa va tenir lloc en ple estat d'alarma, rau en el fet que la contractació va començar diverses setmanes abans, quan les expectatives no eren tan negatives com que les són ara.\n«Les restriccions a la mobilitat i els tancaments perimetrals han fet malbé les poques esperances que es tenien en la Setmana Santa com a generadora d'ocupació i, per tant, dinamitzadora de l'activitat econòmica. Les expectatives en general són pitjors que l'any passat, però algunes regions milloraran les seves xifres gràcies, en gran part, a les possibilitats que ofereixen les restriccions més laxes per a l'hostaleria», assegura Valentín Bote, director de Randstad Research. En l'àmbit provincial, Barcelona registrarà el major volum de contractes (8.700) i la caiguda menys acusada (-1,6%). Per part seva, Tarragona signarà 1.410 contractes (10,4% menys que l'any passat), i Lleida, 500 (-6,7%).


Hotel Stelle D'Europa Roma Itàlia - Ofertes d'hotels amb els MILLORS DESCOMPTES EN LÍNIA\nVia Dei Genieri 11, Eur i Garbatella, Roma, Itàlia, 00143 - Veure al mapa\nTant si es tracta d'un viatge de plaer com si és de negocis, Hotel Stelle D'Europa és una elecció d'allotjament magnífica quan visiten Roma. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Hotel Stelle D'Europa asseguren una estada plaentera als seus clients. Mentres estan allotjats en aquestes meravelloses instal.lacions, els clients poden gaudir de recepció 24 hores, magatzem d'equipatge, servei d'habitacions, restaurant, premsa.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb aire condicionat, calefacció, servei de despertador, escriptori, mini bar a cada habitació. Parc infantil, jardí de l'hotel, són llocs ideals per a relaxar-se després d'un llarg dia. Descobreixi una encantadora mescla de servei profesional i ampla gama de característiques a Hotel Stelle D'Europa.\nTots els tipus de viatgers (77) Parelles (20) Viatgers en solitari (40) Famílies amb infants petits (6) Famílies amb infants grans (2) Grups (9)


Asus VivoStick, converteix el teu televisor en un ordinador - YCOM\nAsus VivoStick, converteix el teu televisor en un ordinador\nA banda de ser indicat per a l’ús domèstic, gràcies al seu xip TPM també té cabuda en l’àmbit corporatiu.\nSeguint un format idèntic al del seu Chromebit CS10, la fabricant taiwanesa Asus ha presentat el VivoStick, un complet ordinador en format pendrive, pensat per connectar-se a qualsevol monitor o televisor a través del seu port HDMI, estàndard ja fa temps en la majoria de les pantalles que puguem tenir per casa.\nAquest petit ordinador munta un microprocessador Intel Atom x5-Z8350 de quatre nuclis a 1,92 GHz, 2 GB de memòria RAM i 32 GB d’espai d’emmagatzematge intern, ampliables a través de solucions en el núvol.\nA més de les especificacions indicades, també disposa d’un port USB 3.0 i un altre 2.0, un micro-USB per a l’alimentació elèctrica, i un port d’audio per a micròfon i auriculars. Pel que fa a la connectivitat sense fils, munta una tarja Wi-Fi 802.11 a/b/g/n/ac i Bluetooth 4.1.\nFunciona amb Windows 10 de 64 bits, i necessitarà tan sols que li emparellem un teclat i ratolí. A més, porta diverses funcionalitats proporcionades per Asus, com HyStream, un programari que ens permet transmetre per streaming jocs i continguts des dels nostres dispositius mòbils a la pantalla del televisor emprant el VivoStick.\nEl programari VivoRemote ens permet controlar l’ordinador VivoStick des dels dispositius mòbils, com ara el telèfon mòbil o la tauleta tàctil.\nLa seva versatilitat el porta a ser no només un dispositiu idoni per a la sala d’estar de casa, sinó també per a l’empresa, ja que compta amb xip TPM.\nTé unes mides de 135x36x16,5 mm i pesa 75 grams. El seu preu és de 159 euros i estarà disponible en botigues a partir del mes vinent.


L'ANDANA: FI DEL CURS 2016/2017\nEl curs escolar conclou amb la jubilació del professor de Matemàtiques Manolo Reguart\nManolo Reguart, que es jubila, rodejat de la família i els seus companys\nLorena Silvestre, de 1r de Batxillerat B, recollint el\nCom cada mes de juny, l'acomiadament del curs escolar, celebrat al saló d'actes de l'institut el passat divendres dia 16, vingué acompanyat per un espontani brot de rialles i bons sentiments, preludi d'un estiu que ja comença a manifestar-se amb unes temperatures decididament sufocants.\nDurant aquest acte de cloenda del curs acadèmic, la Direcció del centre lliurà, com ja és habitual, els premis als millors expedients d'ESO, Batxillerat i CFGM, recollits per un bon grapat de joves estudiants que han sabut demostrar aplicació, esforç i constància en els últims nou mesos.\nPer altra part, el Departament d'Anglés també reconegué l'excel·lència d'aquells alumnes que han destacat en el Concurs de redacció organitzat anualment des de l'institut amb el patrocini de l'acadèmia local Open Roads.\nPerò la nota més trista i emotiva d'aquest fi de curs la posà el nostre company del Departament de Matemàtiques Manolo Reguart, que abandona les aules per la seua jubilació. El que fou alcalde socialista d'Ontinyent agraí al claustre el merescut homenatge que el convertí momentàniament en centre d'atenció i lamentà, sense perdre mai l'humor i el somriure, que la professió del docent haja quedat tan desvirtuada en els últims temps.\nDes d'aquestes pàgines et desitgem, Manolo, una nova i reconfortant etapa que, sens dubte, mereixes per la teua contribució a l'educació de centenars de joves ontinyentins i ontinyentines.\nObrint l'obsequi amb el qual el claustre de l'IES L'Estació el va recompensar\nPiscolabis per la jubilació de Manolo\nMillors expedients dels CFGM\nPremis del projecte 'Puja en bici'\nPublicat per L'ANDANA a 7:31


El Sant Feliu d'abans – Bases Concurs Fotografia “Patrimoni de Sant Feliu de Llobregat”\nOrganitzat conjuntament entre Creació 90, Fotògrafs del Ateneu i el Centre d’Estudis Comarcal del Baix Llobregat en el marc de la III Setmana del Patrimoni.\nPodran participar totes les persones majors de 12 anys.\nTEMA: El tema del concurs és el patrimoni paisatgístic i arquitectònic de l’antic municipi de Santa Creu d’Olorda, els terrenys del qual s’estenien al voltant de l’església del mateix nom fins arribar al Riu Llobregat, entre els municipis de Molins de Rei, Barcelona (Sarrià) i Sant Feliu de Llobregat. S’acceptaran totes les fotografies que incloguin elements reconeixibles del paisatge natural i arquitectònic de l’antic municipi de Santa Creu d’Olorda.\nCaldrà enviar les fotografies a setmanapatrimonisf@gmail.com amb l’encapçalament Concurs de fotografia, el nom d’autor i el títol de la fotografia.\nEl concurs començarà el dia 7 juliol a les 00:00 i finalitzarà el dia 14 de setembre a les 23:59 h. Les fotografies hauran d’estar fetes dins d’aquest termini.\nLes imatges seran exposades a la Sala del Cigne del Palau Falguera, del 22 de setembre al 2 d’octubre del 2016.\nEs podran enviar tantes fotografies com es desitgi. Aquestes hauran de ser originals i estar fetes amb dispositius mòbils o amb càmeres fotogràfiques.\nLes imatges s’han de presentar en format JPG, amb una resolució de 300 ppp i una grandària d’arxiu màxima de 4 MB.\nL’organització mantindrà el contacte amb tots els participants a través del correu electrònic.\nEl jurat estarà format per cinc persones de reconeguda solvència tant en el camp de la fotografia com en el del patrimoni.\nL’organització atorgarà tres premis:\nEl 1r premi del jurat, dotat amb 100 €.\nEl 2n premi del jurat, dotat amb 60 €.\nEl 3r premi del jurat, dotat amb 40 €.\nEl jurat es reunirà en convocatòria pública el dia 29 setembre de 2016, a les 19:30 h. al Palau Falguera, per triar les fotografies guanyadores.\nEl lliurament dels premis del concurs, es durà a terme el dia 1 de octubre de 2016 a les 19:00 h al Palau Falguera, Sala del Cigne, en el marc dels actes de clausura de la III Setmana del Patrimoni de Sant Feliu de Llobregat.\nLes imatges presentades a concurs seran exposades i podran ser publicades al web de l’Ajuntament de Sant Feliu de Llobregat, als webs de les entitats membres de la Comissió de Patrimoni (Arrels Locals, Centre d’Estudis Comarcals del Baix Llobregat, Arxiu Comarcal del Baix Llobregat, ARES, USLA, Agrupació Excursionista Sant Llorenç i Sant Feliu d’Abans).\nLes imatges guanyadores podran ser utilitzades per l’Ajuntament de Sant Feliu de Llobregat per a futures campanyes de promoció de la ciutat.\nEls noms dels guanyadors també es faran públics als canals indicats anteriorment.\nD’acord amb la Llei Orgànica 15/1999, de 13 de desembre, de Protecció de Dades de caràcter personal, us informem que les dades dels guanyadors no s’incorporaran a cap fitxer de l’Ajuntament ni del web Sant Feliu d’Abans.\nL’organització no es farà responsable de cap problema o error tècnic d’un sistema en línia informàtic, servidor o proveïdor, equip informàtic o error de software de qualsevol correu electrònic que pugui produir-se.\nDavant de qualsevol dubte o reclamació, prevaldrà la decisió que adopti l’organització un cop escoltades totes les parts implicades.


El Serradet de Barneres: Desgranant alls al camp de naps\nDesgranant alls al camp de naps\nDesgranar alls al camp de naps\nés una teràpia, rutinària i necessària,\nsobretot si les ovelles pasturen esteses,\ni jo respiro tranquil.\nSobretot si elles roseguen els naps amb una ànsia controlada,\ni els meus dits es desfoguen amb els alls indefensos, que es resisteixen a ser partits.\nSobretot si la boira s'ha rendit al migdia, i com un miracle,\nel sol calent d'hivern m'escalfa la cara.\nés una teràpia, rutinaria i necessària,\nque consisteix en respirar profundament i prendre distància;\nper comprendre que no sóm res, i que el que fem és increible i fantàstic.\nDesgranant alls al camp de naps, amb en Pum mirant a càmera\nJa veieu com això de pasturar inspira!\nAquest és un bonic poema pastoril sortit de les tardes de pastura, tot desgranant alls al camp de naps. Aquest any provarem de desparasitar les ovelles tot administrant-los alls amb la dieta. Com sol passar, quan dónes un nou aliment els hi costa uns dies acostumar-s’hi. Per això vàrem començar barrejant-los amb una mica d’ordi però amb tres o quatre dies ja s’han convertit en autèntiques devoradores d’alls! Ara, la flaira que fa la sala de munyir quan els hi donem els alls fa tirar endarrere!\nAixí que ja les estem acostumant a passar per la sala de munyir i que ho relacionin amb estímuls positius, així quan comencem a munyir ja hi estaran acostumades.\nPel què fa als naps, aquest hivern hem provat de pasturar-los. Teniem referències d’altres ramaders que ens han aconsellat plantar-ne per aconseguir una major diversitat en les pastures. Segurament no hem plantat la varietat de naps més adequada però la veritat és que no ha anat del tot malament: Durant uns 15 o 20 dies hem pogut pasturar-los tranquilament. Val a dir que resulta força curiós com els naps han anat quedant desenterrats i les ovelles se’ls van menjant a queixalades.\nEn Xevi, per aprofitar el temps tot pasturant (com que el camp de naps és molt a prop del corral) ha decidit emportar-se les cabeces d’alls i anar-los pelant i desgranant.\nAquests dies estem feinejant per la granja i l’obrador preparant la temporada que ens vindrà d’aquí a un no-res. A partir del febrer esperem els primers parts i a finals de mes el retorn a la voràgine productiva: dues munyides al dia, estar al cas dels parts i vetllar els xais, pasturar unes hores... i a finals de mes, tornar a l'elaboració de làctics i a anar-los a vendre a mercat.\nPerò la veritat és que tots ja en comencem a tenir ganes!!\nEtiquetes de comentaris: alls, pasturant, pastures, poesia\nAlbert Campsolinas 30 de gener de 2014 a les 12:44\nQuants records... de quan anava a collir naps amb el pare per donar a les vaques...


Vallcarca es mobilitza contra la contaminació | Gràcia TV\nLa plaça de Lesseps és un dels punts negres de contaminació de la ciutat. Així ho dibuixen els estudis de l’Institut de Ciència i Tecnologia Ambientals de la Universitat Autònoma de Barcelona. Aquestes dades han alarmat els veïns de Vallcarca, que han decidit sortir al carrer i demanar mesures per pacificar la zona, com la reducció del trànsit a l’avinguda de Vallcarca, passant dels quatre carrils actuals a dos.\nJúlia de Orovio, Voltes cooperativa d’arquitectura\n“És una connexió d’aquestes autopistes urbanes que es van projectar en el pla de Porcioles, on hi ha molt pocs semàfors, hi ha molt pocs passos de zebra per poder-la creuar i es prioritza totalment la velocitat. Afegir el carril bici, ampliar voreres, afegir verd on ara hi ha els cotxes, no posar el verd on ara hi ha edificacions.”\nTambé demanen reduir a un carril el carrer de Bolívar i fer-ne les voreres més amples. Totes aquestes peticions s’han inclòs en la campanya “El fum ens mata”, que vol denunciar la situació de contaminació atmosfèrica i acústica a la zona.\nAndrés Antebi, Assemblea de Vallcarca\n“La necessitat de prendre mesures concretes, de fer menys propaganda, diguem, menys grans paraules i d’aterrar aquesta situació d’emergència climàtica que viu Barcelona als barris i volem mesures immediates que ajudin a resoldre-les.”\nL’Escola Rius i Taulet, ubicada a la mateixa plaça de Lesseps, és una de les més afectades, i fa temps que reclama mesures. Com aquest centre, altres equipaments educatius s’han sumat a la campanya. Un total de 30 col•lectius i entitats sortiran dissabte vinent per reclamar un espai més amable i pacificat.


Morera Úbeda, Laura - Resultados de la búsqueda - Depósito Digital de Documentos de la UAB\nPágina principal > Resultados de la búsqueda: Morera Úbeda, Laura\n410 p, 2.4 MB Contribución al estudio de la enseñanza y del aprendizaje de las isometrías mediante discusiones en gran grupo con el uso de tecnología / Morera Úbeda, Laura ; Fortuny, Josep M., (Josep Maria) dir. (Universitat Autònoma de Barcelona. Departament de Didàctica de la Matemàtica i de les Ciències Experimentals) ; Planas, Núria, (Planas i Raig), dir. (Universitat Autònoma de Barcelona. Departament de Didàctica de la Matemàtica i de les Ciències Experimentals) ; Universitat Autònoma de Barcelona. Departament de Didàctica de la Matemàtica i de les Ciències Experimentals\n5 p, 105.3 KB Matemàtiques en el centre escolar  / Morera Ubeda, Laura ; Universitat Autònoma de Barcelona. Facultat de Ciències de l'Educació


L'estat, de diable a salvador - Regió7 :: El Diari de la Catalunya Central\nL'estat, de diable a salvador\nvíctor prat 06.11.2020 | 23:50\nL'estat, de diable a salvador Regió7\nLes mesures preses per evitar el col·lapse sanitari han provocat una greu recessió, quan encara no s'havien superat els efectes socials de la crisi econòmica del 2008. Mentre que l'Estat està ajudant les empreses i els treballadors amb els ERTO, i la ciutadania més desvalguda amb l'Ingrés Mínim Vital (IMV), els mitjans de comunicació reflecteixen les demandes de sectors econòmics que reclamen a l'Estat, com a «pare protector», que els compensi pels ingressos que han deixat de tenir.\nFins ara la ideologia dominant ha estat el neoliberalisme, que defensa la «llibertat» d'empresa (per a tothom menys per a l'estat), que propugna la «flexibilitat» dels mercats (encara que sols l'aplica al mercat laboral) i que fuig de la intervenció pública en l'economia.\nParadoxalment, des de les instàncies que repudiaven la intervenció de l'administració, ara la demanen. Es podria pensar que és un canvi temporal per socialitzar pèrdues, però sembla que hi ha una tendència de fons que podria transformar la política econòmica en la societat postcovid, i donar a l'estat un major paper en l'economia. S'han produït canvis en la teoria econòmica, en les propostes d'organismes internacionals i en l'opinió pública, que mostren aquesta tendència.\nLa teoria econòmica defensava que l'eficiència econòmica i l'equitat eren incompatibles i es creia que les polítiques socials redistribuïdores perjudicaven el creixement econòmic. Aquesta disjuntiva feia que la dreta optés per disminuir radicalment el paper de l'estat, i prioritzés el creixement econòmic, mentre que l'esquerra proposava una major intervenció estatal, i prioritzava l'equitat. Aquesta teoria, però, ha estat desmentida per investigadors de l'FMI, que han demostrat que un bon nivell d'equitat afavoreix un major i més sostenible creixement, i que justifica una major intervenció pública.\nPer altra banda, també s'ha produït un canvi en la postura d'organismes internacionals, gens propensos fins ara a la intervenció estatal: l'FMI ha recomanat la inversió pública i l'augment de l'endeutament, per reactivar l'economia; el BCE ja està incrementant el diner en circulació, finançant l'endeutament dels estats; la UE ha deixat la política d'austeritat i aconsella l'increment dels dèficits públics i emetrà per primera vegada deute mancomunat per finançar el fons de recuperació. El papa Francesc també diu en l'encíclica «Fratelli tutti» (Cap 5 apartat 168) que «el mercat sol no ho resol tot, malgrat que altra vegada ens vulguin fer creure aquest dogma neoliberal».\nL'opinió pública també coincideix en la necessitat de potenciar els serveis públics, de modificar la reforma laboral neoliberal, per evitar els actuals nivells de precarietat, de regular els mercats, per evitar el col·lapse mediambiental, de garantir un IMV, per assegurar una vida digna per a totes les persones...\nSembla, doncs, que es deixarà de demonitzar el paper del sector públic en l'economia i s'obrirà un camí per tal de garantir el bé comú, on l'equitat i la sostenibilitat passarà al davant de l'individualisme.\nI mentrestant, haurem d'anar controlant la pandèmia, però sent conscients que, en pertànyer a la Unió Europea, podem disposar dels recursos necessaris per superar la crisi. Més endavant, haurem de retornar aquest finançament mitjançant una reforma fiscal progressiva i, si cal, amb aportacions extraordinàries, per evitar que l'endeutament generat sigui una llosa que condicioni les nostres polítiques en el futur (i les dels nostres fills i nets).


La Jonquera guanya habitants però comença a moderar el creixement - InfoJonquera\nLa Jonquera guanya habitants però comença a moderar el creixement\nDivendres, 8 de maig de 2009 a les 00:00h\nSegons les dades estadístiques d’empadronament a la Jonquera, el municipi continua creixent però ara ho fa de forma moderada. Les dades del 2007 indiquen que aleshores la Jonquera comptava amb una població de 3.117 habitants, un any més tard 3.184 i en aquest 2009 la xifra s’estabilitza en 3.195 habitants.\nDe les dades de l’estadística també se n’extreu la conclusió que hi ha diversos col·lectius que continuen creixent i altres que mostren una lleuger descens. Per exemple, el col·lectiu de ciutadans francesos, que el 2007 sumava 87 persones s’ha anat reduint lleugerament fins arribar als 79, i és, de fet, l´únic col·lectiu de certa importància que mostra un lleuger retrocés. Aquest fet contrasta amb els ciutadans d’origen marroquí, que si el 2007 era de 302 veïns, actualment ja és de 351 amb la particularitat que també és l’únic col·lectiu en el qual el nombre d’homes (221) supera de molt el de dones (130).\nLa resta de col·lectius nacionals amb més representants i que tècnicament es podrien considerar estabilitzats és el format per catalans i espanyols (2.043), seguit a molta distància pels marroquins (351), equatorians (156), francesos (79), brasilers (76), colombians (74), dominicans (73), romanesos (64) i bolivians (44).\nLa resta de col·lectius nacionals segons el nombre d’empadronats baixa de forma considerable però tenen certa presència els hondurenys (35), argentins (24), cubans (23) i portuguesos (23).\nLa resta de nacionalitats més representativa queda, de més a menys empadronats, en aquest ordre: búlgars (19), xinesos (16), polonesos (12), italians (10), veneçolans (8), alemanys (7), peruans (7), suissos (5), eslovacs (5) i xilens (5). Finalment, i amb menys de 5 representants o més d’un, hi ha empadronats ciutadans d’Argèlia, Bielorússia, El Salvador, USA, Gàmbia, Mèxic, Nicaragua, Nigèria, Paquistan, Regne Unit, Rússia, Senegal, Síria, Suècia, Tuníssia, Ucraïna, i l’Urugai.


Mitja màscara de silicona amb rosca de baioneta per a doble filtre\nLa semi-màscara 2000S atorga una protecció respiratòria incorporant 2 filtres, alhora obtenim un bon ajustament a la cara de l'usuari. Està feta de silicona, amb la qual cosa assegurem una forta resistència a les atmosferes agressives i al·lèrgies. Disposa d'un sistema de subjecció fet amb un arnès al cap i una banda elàstica subjecta a la nuca. També, aquestes peces estan fixades a la coberta frontal de la vàlvula de la màscara obtenint una distribució uniforme del pes i de la pressió sobre la cara de l'usuari.\nLa connexió entre el filtre i el suport del filtre es realitza per mitjà d'un sistema especial de baioneta que permet que el muntatge sigui summament senzill.\nLa neteja i el manteniment es redueix molt degut al nombre de peces que componen la semi-màscara, al mateix temps que la fan més lleugera (137g).


Diccionari de manga i anime per a ‘boomers’: termes per a ‘dummies’\nUn abecé de l’univers japonès per saber de què dimonis parlen nens i adolescents.\n24 de d’octubre del 2021. 19:05\n‘Animació’ o ‘dibuixos’ en japonès. Qualsevol producció audiovisual d’animació produïda al Japó. Les sèries solen ser adaptacions dels mangues.\n‘Cosplays’ al Saló del Manga de Barcelona. / Jordi Cotrina\n‘Petit’ o ‘diminut» en japonès. És un estil de dibuix que es caracteritza per representar els personatges més petits i rabassuts, amb el cap i els ulls grans i les extremitats curtes. Acostumen a ser adorables.\nAbreviació de ‘costume play’ (joc de disfresses). Significa disfressar-se de personatges d’anime.\nChibi, versió infantil d’un personatge de manga o anime. / Arxiu\nArt, sobretot dibuixos, fets per fans que representen personatges o situacions d’un manga o anime.\nAbreviació de ‘fan fiction’ en anglès. Relat escrit per fans que utilitzen personatges o arcs argumentals existents per crear històries complementàries a l’anime o manga.\nSub: format que fa referència als animes en versió original subtitulada.\nDub: animes doblats a altres llengües.\nEscenes en un anime que no tenen rellevància argumental i que, simplement, hi són per atraure els nois adolescents. Acostumen a ser seqüències en les quals surten personatges femenins dutxant-se o s’enfoquen en la seva roba interior o l’escot. Polèmics, per sexualitzar i cosificar dones i nenes.\nShonen: ‘noi’, en japonès. Dirigit tradicionalment als nois adolescents, presenta històries amb molta acció i batalles que segueixen la vida d’un protagonista jove (normalment amb poders d’algun tipus) enfrontat a un o més dolents. És el gènere més popular a tot el món. Hi ha ‘shonen’ històrics com ‘Dragon Ball’, ‘Naruto’ o ‘One Piece’ i altres de més recents, com ‘Boku no Hero Academia’ (‘My Hero Academia’), ‘Shingeki no Kyojin’ (‘Ataque a los titanes’) o ‘Kimetsu no Yaiba’ (‘Guardianes de la noche’).\nShojo: ‘noia’, en japonès. Igual com el ‘shonen’, el ‘shojo’ va dirigit a noies adolescents. Les protagonistes solen ser delicades i sentimentals i els personatges masculins, una mic efeminats. Tot i que el fil argumental és més divers que el de l’anterior, també hi ha heroïnes, com a ‘Sailor Moon’ o ‘Cardcaptor Sakura’. Altres ‘shojo’ famosos són ‘Fruits Basket’ i ‘Ouran High School Host Club’. Sí, els dos gèneres són molt estereotipats.\nSeinen: ‘joventut’, en japonès. Gènere pensat per a joves adults. ‘Berserk’, ‘Cowboy Bebop’ i ‘One Punch Man’ són alguns dels exemples més famosos.\nKodomo: ‘nen’, en japonès. Contingut destinat a un públic infantil. Entre els ‘kodomo’ més populars hi ha ‘Doraemon’, ‘Ojamajo Doremi’ i ‘Ninja Hattori’.\nMecha: distingit per robots enormes i antropomorfs que solen pilotar humans. L’exemple més famós és ‘Neon Genesis Evangelion’.\nHentai: ‘pervertit’, en japonès. Gènere que es defineix per la nuesa i les situacions sexuals explícites.\nEcchi: inicial de ‘hentai’, gènere que es caracteritza per l’humor verd, la nuesa o situacions sexuals. No obstant, al contrari que el gènere anterior, no conté escenes sexualment explícites.\nYaoi: la trama se centra en un idil·li entre dos personatges masculins.\nYuri: igual que el ‘yaoi’, però amb personatges femenins.\n‘Adorable’, en japonès. Sol descriure una estètica en tons pastel i una mica infantilitzada. Persones, animals, objectes o comportaments poden ser ‘kawaii’.\n‘Còmic’ en japonès. Com l’anime, s’utilitza per referir-se als còmics exclusivament japonesos. Hi ha varietat de gèneres i per a totes les edats. Se solen publicar per capítols en revistes setmanals, com ‘Shounen Jump’. Les novel·les gràfiques o ‘tankouban’ són recopilacions d’uns deu capítols.\nDibuixant de manga que també és autor de la trama. Acostumen a tenir un petit grup d’assistents que s’ocupen dels fons i paisatges de les vinyetes. En ocasions, diversos ‘mangakes’ formen grups per donar vida a les seves històries (exemple: CLAMP, autores de títols com ‘Cardcaptor Sakura’).\nGent obsessionada amb qualsevol cosa, en japonès. A Occident ha anat perdent la connotació negativa del Japó i s’utilitza per referir-se a fans de l’anime.\nSigles d’‘Original Video Animation’. Són produccions que es llancen en devedé i que no estan pensades per a la TV ni el cine. Poden ser històries extra d’animes existents que se centren en personatges secundaris com ‘Shingeki no Kyojin: Lost Girls o Haikyuu!!’ o ‘Riku vs Kuu’, o relats nous.\nPARTS DE CAPÍTOLS:\nOpening: cançó, habitualment alegre i intensa, al principi de cada capítol d’un anime amb els crèdits inicials. Canvien cada temporada o amb cada arc argumental i solen generar discussions. Destaquen els temes ‘A Cruel Angel’s Thesis’, de ‘Neon Genesis Evangelion; ‘Tank!’, de ‘Cowboy Bebop’, o ‘Shinso wo Sasageyo’, de ‘Shingeki no Kyojin’.\nEnding: cançó, més pausada que l’‘opening’, al final de cada capítol. Després d’aquest, hi sol haver avanços o escenes postcrèdits.\nEyecatch: un tipus d’interludi que introdueix el principi i el final de les pauses publicitàries. Cada anime té el seu ‘eyecatch’, tot i que tots inclouen el logo de la sèrie.\n‘Actor de veu’, en japonès. Alguns són considerats estrelles, com Mamoru Miyano (‘Light Yagami a Death Note’). Algunes ‘seyuu’ interpreten nois, ja que no tenen la veu tan greu. Aquest és el cas de Rumi Park, que posa la veu a Ed Elric de ‘Fullmetal Alchemist Brotherhood’, un dels personatges i animes més icònics. Alguns també són cantants (Miyano, per exemple) o actors de doblatge, com Yuuichi Nakamura, veu del Capità Amèrica.\nPotser l’únic anime que han vist els ‘boomers’. Creada per Go Nagai, forma part de l’imaginari emocional dels que van ser nens als 70. Per tots ells és aquest recordatori: tot i que rememoreu com si fos ahir el «¡pits fora!» de l’Afrodita A, aquest crit protofeminista mai es va dir a la sèrie.\nSaló del Còmic Japó Còmic Manga